UREDBA KOMISIJE (EU) 2019/89

оd 18. siječnja 2019.

o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za bromadiolon, etofenproks, paklobutrazol i penkonazol u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a), članak 18. stavak 1. točku (b) i članak 49. stavak 2.,

budući da:

(1) Maksimalne razine ostataka (MRO) za etofenproks i paklobutrazol utvrđene su u dijelu A Priloga III. Uredbi (EZ) br. 396/2005. MRO-i za penkonazol utvrđeni su u Prilogu II. i dijelu B Priloga III. Uredbi (EZ) br. 396/2005. U Uredbi (EZ) br. 396/2005 nisu utvrđeni MRO-i za bromadiolon, a s obzirom na to da ta aktivna tvar nije uvrštena u Prilog IV. toj uredbi, primjenjuje se zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) Europska agencija za sigurnost hrane („Agencija”) za bromadiolon dostavila je obrazloženo mišljenje o postojećim MRO-ima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (2) Sva su postojeća odobrenja za sredstva za zaštitu bilja koja sadržavaju bromadiolon ograničena na uporabu isključivo kao rodenticid i nisu namijenjena za izravnu primjenu na jestivim kulturama. Stoga je primjereno MRO-e utvrditi na zadanoj granici određivanja. Te bi zadane vrijednosti trebalo utvrditi u Prilogu V. Uredbi (EZ) br. 396/2005 u skladu s člankom 18. stavkom 1. točkom (b) te uredbe.

(3) Agencija je za etofenproks dostavila obrazloženo mišljenje o postojećim MRO-ima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (3) Agencija je preporučila da se snize MRO-i za kestene, lješnjake, jabuku, krušku, marelicu, trešnju (slatku), šljivu, grožđe, jagode, kupine, maline (crvene i žute), borovnice, ribize (bijele, crne i crvene), ogrozd (crveni, zeleni i žuti), smokvu, kaki/japansku jabuku, nar/šipak, krumpir, češnjak, crveni luk, rajčicu, papriku, patlidžan, kelj pupčar, glavati kupus, grah (s mahunama), grah (bez mahuna), lupine (suhe), žitarice, korijen šećerne repe, svinje (mišić, jetra i bubreg), goveda (mišić, jetra i bubreg), ovce (mišić, jetra i bubreg), koze (mišić, jetra i bubreg), konje (mišić, jetra i bubreg), ostale kopnene životinje iz uzgoja (mišić, jetra i bubreg) i mlijeko (ovčje i kozje). Za ostale proizvode preporučila je da se povise ili zadrže postojeći MRO-i. Zaključila je da u pogledu MRO-a za grejp, naranču, limun, limetu, mandarinu, breskvu, kivi (crveni, zeleni i žuti), dinju, bundevu, lubenicu, matovilac, salatu, širokolisnu endiviju, vrtne grbice te ostale klice i izdanke, rikolu, špinat, blitvu, vrtnu krasuljicu, vlasac, lišće celera, peršin, kadulju, ružmarin, majčinu dušicu, bosiljak i jestive cvjetove, lovor, estragon, leću (svježu), grah (suhi), sjemenke uljane repice, masno tkivo svinja, goveda, ovaca, koza i konja, perad (mišić, masno tkivo i jetra), mlijeko (kravlje, ovčje, kozje i kobilje) te ptičja jaja određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(4) Agencija je za paklobutrazol dostavila obrazloženo mišljenje o postojećim MRO-ima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (4) Agencija je predložila da se definicija ostatka izmijeni u paklobutrazol (zbroj sastavnih izomera). Preporučila je da se snize MRO-i za jabuku, krušku, dunju, mušmulu, nešpulu/japansku mušmulu, marelicu, breskvu, šljivu, grožđe, stolnu maslinu, sjemenke lana, sjemenke sezama, sjemenke uljane repice, sjemenke gorušice, sjemenke borača, sjemenke zubastog lanka, sjemenke konoplje, masline za proizvodnju ulja, goveda (mišić, masno tkivo, jetra i bubreg) i konje (mišić, masno tkivo, jetra i bubreg) MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija.

(5) Agencija je za penkonazol dostavila obrazloženo mišljenje o postojećim MRO-ima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (5) Agencija je predložila da se definicija ostatka izmijeni u penkonazol (zbroj sastavnih izomera). Preporučila je da se snize MRO-i za bademe, lješnjake, orahe, jabuku, krušku, dunju, mušmulu, nešpulu, marelicu, jagode, ribize (bijele, crne i crvene), krastavac, mali krastavac za kiseljenje, tikvice, grašak (s mahunama i bez njih), artičoku, hmelj, goveda (mišić, masno tkivo, jetra i bubreg), konje (mišić, masno tkivo, jetra i bubreg), perad (mišić, masno tkivo, jetra i bubreg), mlijeko te ptičja jaja. Za ostale proizvode preporučila je da se povise ili zadrže postojeći MRO-i. Zaključila je da u pogledu MRO-a za trešnju (slatku), breskvu, šljivu, grožđe, kupine, maline (crvene i žute), ogrozd (crveni, zeleni i žuti), papriku, patlidžan, dinju, bundevu i lubenicu određene informacije nisu dostupne i da je potrebno da upravitelji rizikom izvrše daljnje razmatranje. Budući da nema rizika za potrošače, MRO-e za te proizvode trebalo bi utvrditi u Prilogu II. Uredbi (EZ) br. 396/2005 na postojećoj razini ili na razini koju odredi Agencija. Ti će se MRO-i preispitati, a pri preispitivanju će se u obzir uzeti informacije koje budu dostupne unutar dvije godine od objave ove Uredbe.

(6) Za proizvode za koje nije odobrena upotreba predmetnog sredstva za zaštitu bilja i za koje ne postoje uvozna odstupanja ili maksimalne razine ostataka iz Codexa (CXL) MRO-e bi trebalo utvrditi na posebnoj granici određivanja ili bi se trebala primjenjivati zadana vrijednost MRO-a utvrđena člankom 18. stavkom 1. točkom (b) Uredbe (EZ) br. 396/2005.

(7) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije za ostatke pesticida. Ti su laboratoriji u pogledu nekoliko tvari zaključili da je zbog tehnološkog razvoja za određene proizvode potrebno utvrditi posebne granice određivanja.

(8) Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra potrebne izmjene MRO-a ispunjavaju uvjete iz članka 14. stavka 2. Uredbe (EZ) br. 396/2005.

(9) Preko Svjetske trgovinske organizacije od trgovačkih partnera Unije zatraženo je mišljenje o novim MRO-ima te su njihove napomene uzete u obzir.

(10) Uredbu (EZ) br. 396/2005 trebalo bi stoga na odgovarajući način izmijeniti.

(11) Kako bi se omogućilo uobičajeno stavljanje na tržište, prerada i potrošnja proizvoda, ovom Uredbom trebalo bi utvrditi prijelazne odredbe za proizvode koji su proizvedeni prije izmjene MRO-a i za koje postoje informacije koje pokazuju da je zadržana visoka razina zaštite potrošača.

(12) Državama članicama, trećim zemljama i subjektima u poslovanju s hranom trebalo bi ostaviti razuman rok prije početka primjene izmijenjenih MRO-a kako bi se mogli pripremiti za ispunjavanje novih uvjeta koji proizlaze iz izmjene MRO-a.

(13) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i V. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. U pogledu aktivnih tvari etofenproks, paklobutrazol i penkonazol u i na svim proizvodima, Uredba (EZ) br. 396/2005 kako je glasila prije nego što je izmijenjena ovom Uredbom nastavlja se primjenjivati na proizvode koji su proizvedeni u Uniji ili uvezeni u Uniju prije 13. kolovoza 2019.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 13. kolovoza 2019.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 18. siječnja 2019. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Europska agencija za sigurnost hrane; Review of the existing maximum residue levels for bromadiolone according to Article 12 of Regulation (EC) No 396/2005 („Preispitivanje postojećih maksimalnih razina ostataka za bromadiolon u skladu s člankom 12. Uredbe (EZ) br. 396/2005”). EFSA Journal 2017.;15(5):4835.

(3) Europska agencija za sigurnost hrane; Review of the existing maximum residue levels for etofenprox according to Article 12 of Regulation (EC) No 396/2005 („Preispitivanje postojećih maksimalnih razina ostataka za etofenproks u skladu s člankom 12. Uredbe (EZ) br. 396/2005”). EFSA Journal 2017.;15(8):4964.

(4) Europska agencija za sigurnost hrane; Review of the existing maximum residue levels for paclobutrazol according to Article 12 of Regulation (EC) No 396/2005 („Preispitivanje postojećih maksimalnih razina ostataka za paklobutrazol u skladu s člankom 12. Uredbe (EZ) br. 396/2005”). EFSA Journal 2017.;15(8):4974.

(5) Europska agencija za sigurnost hrane; Review of the existing maximum residue levels for penconazole according to Article 12 of Regulation (EC) No 396/2005 („Preispitivanje postojećih maksimalnih razina ostataka za penkonazol u skladu s člankom 12. Uredbe (EZ) br. 396/2005”). EFSA Journal 2017.;15(6):4853.